পুনঃ- এই মন-ছবিদের সাথে আরো দুজন ভিড় জমিয়েছে, যাদের কথা ভেবে তুই খুব মজা পাবি। তখন আমরা ডা্লটনগঞ্জে। আমার বয়স বোধহয় চার কি পাঁচ হবে। মা ঝাঁটা দিয়ে একটা লাল টুকটুকে কুলে লঙ্কা উঠানে ফেলেছিল। দুপুরবেলা পা টিপে টিপে উঠে সেটা চিবিয়ে খেয়েছিলাম, আর তারপর তো বুঝতেই পারছ দিম্মার হাল। টুলের ওপর চড়ে তাক থেকে তেঁতুল পেড়ে মুখে ঘষছি, চিনি খাচ্ছি। শেষে মার পিটুনির ভয়ে এক ছুট্টে বাবার কাছে থানায়। বাবার হাত ধরেই বাড়ি ফিরেছিলাম। আরও বড় বয়সে, তখন কলেজে পড়ি, একবার আমি বাড়ি ফিরছিলাম ছুটিতে। বাবা উত্তর বিহারে। সমস্তিপুরে নেমে ছোটো ট্রেনে কিছুটা যাওয়ার ছিল। তারপরও গাড়িতে আরও দশ মাইল। বাবা আমাকে নিতে এসেছিল একটা অ্যাম্বাসাডার গাড়ি নিয়ে। রাত তখন অনেক, খানিক গিয়ে গাড়ি হ’ল বিকল। বাইরে তাকিয়ে বুঝতেই পারছিলাম দুদিকে ক্ষেত, দূরে হয়তো কোনো গ্রাম। আছে কি নেই তাও বোঝা যাচ্ছে না। বাবা তো ড্রাইভারের মুণ্ডপাত করাতে সে বেচারা ছুটল অদৃশ্য সেই সব গ্রামের খোঁজে। খানিক পরে দেখি দূর থেকে একটা টিমটিমে আলো যেন লাফাতে লাফাতে আসছে। কাছে আসাতে দেখলাম এক চৌকিদার লণ্ঠন ও লাঠি হাতে হাজির।–তার ছোটাতেই আলো ওপর নীচ হচ্ছিল। হুকুম হ’ল তক্ষুনি যেন একটা বয়েল গাড়ির ব্যবস্থা হয়। এল বয়েল গাড়ি- অ্যাম্বাসাডারকে দড়ি দিয়ে বাঁধা হ’ল তার সাথে। তারপর এই অবাক করা ব্যবস্থাপনায় গরুর গাড়ি টেনে নিয়ে চলল আমাদের চার চাকার যান। ভোরের আলো ফুটতে পৌঁছলাম বাড়ি। কি জানি, একটুও বিরক্ত হই নি রে আনু, দারুণ লেগেছিল ব্যাপারটা।